Návrh ROZHODNUTIE RADY, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice Rady 2006/112/ES o spoločnom systéme dane z pridanej hodnoty /* COM/2013/068 final - 2013/0043 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) Rada môže jednomyseľne na návrh Komisie oprávniť ktorýkoľvek členský štát, aby zaviedol osobitné opatrenia odchyľujúce sa od tejto smernice na zjednodušenie výberu DPH alebo na zamedzenie určitým daňovým únikom alebo vyhýbaniu sa dani. Listom, ktorý Komisia zaevidovala 17. júna 2011, Lotyšská republika (ďalej len „Lotyšsko“) požiadala o povolenie uplatňovať opatrenie odchyľujúce sa od všeobecných zásad upravujúcich právo na odpočet. Lotyšsko túto žiadosť podstatne zmenilo listom, ktorý Komisia zaevidovala 27. augusta 2012. O žiadosti predloženej Lotyšskom Komisia v súlade s článkom 395 ods. 2 smernice o DPH informovala ostatné členské štáty listom z 26. novembra 2012. Listom z 30. novembra 2012 Komisia oznámila Lotyšsku, že má všetky informácie, ktoré považuje za potrebné na posúdenie žiadosti. Všeobecný kontext V článkoch 168 a 168a smernice o DPH sa stanovuje, že zdaniteľná osoba má právo na odpočet DPH účtovanej v prípade tovaru a služieb, ktoré sú použité na účely zdaniteľných transakcií. V článku 26 ods. 1 písm. a) danej smernice sa vyžaduje, aby sa použitie tovaru, ktorý je súčasťou majetku podniku, na súkromné účely, považovalo za poskytovanie služieb za protihodnotu, ak je DPH za tento tovar odpočítateľná. Tento systém umožňuje vrátenie pôvodne odpočítanej DPH v spojitosti s používaním na súkromné účely. Je zložité uplatňovať tento systém v prípade osobných motorových vozidiel, a to najmä preto, že je ťažké určiť predel medzi použitím na súkromné a použitím na podnikateľské účely. Ak sa vedú záznamy, ich vedenie a kontrola predstavujú pre podniky aj správne orgány dodatočnú záťaž, a to aj v prípade, keby Lotyšsko využilo možnosť stanovenú v článku 168a ods. 2 smernice o DPH obmedziť odpočet na výdavky spojené s firemnými vozidlami úmerne ku skutočnému používaniu zdaniteľnou osobou na podnikateľské účely. Lotyšsko preto požiadalo o povolenie obmedziť právo na odpočet na určitý percentuálny podiel pôvodného odpočtu a následne zbaviť podniky povinnosti zúčtovávať daň z používania na súkromné účely. Pre všetky zúčastnené strany to prinesie zjednodušenie systému a zároveň sa tým predchádza daňovým únikom alebo vyhýbaniu sa daňovým povinnostiam v dôsledku nesprávneho vedenia záznamov. Z informácií, ktoré Lotyšsko predložilo, vyplýva, že priemerne 20 % použití firemných osobných motorových vozidiel pripadá na súkromné účely. Percentuálne obmedzenie by sa teda malo stanoviť na 20 %. Nový systém sa bude uplatňovať na všetky osobné motorové vozidlá najviac s ôsmimi miestami a do určitej hmotnosti, ktoré sa nevyužívajú výlučne na podnikateľské účely. Osobné motorové vozidlá, ktoré sa používajú na určité osobitné činnosti, by sa však mali z obmedzenia práva na odpočet vylúčiť a malo by sa k nim pristupovať podľa obvyklých pravidiel: vozidlá zakúpené na účely opätovného predaja, prenájmu alebo leasingu; vozidlá používané na prepravu cestujúcich (napríklad taxislužby) alebo tovaru; vozidlá používané na cvičné jazdy v autoškolách; vozidlá používané pri poskytovaní bezpečnostných alebo pohotovostných služieb; vozidlá používané ako predvádzacie modely pri predaji vozidiel. Komisia predložila 29. októbra 2004 návrh smernice Rady, ktorého súčasťou je zosúladenie kategórií výdavkov, na ktoré môžu členské štáty uplatňovať vylúčenia z práva na odpočet [tzv. návrh na zjednodušenie DPH (KOM(2004) 728 v konečnom znení)]. Keďže výdavky týkajúce sa osobných motorových vozidiel sú zahrnuté v tomto návrhu, akékoľvek predĺženie obdobia platnosti by nemalo siahať za dátum prijatia a nadobudnutia účinnosti navrhovanej smernice. Odchýlka by sa v každom prípade mala časovo obmedziť do 31. decembra 2015, ak navrhovaná smernica dovtedy nenadobudne účinnosť, tak aby sa dalo posúdiť, či 20 % obmedzenie naďalej náležite odráža celkové rozdelenie medzi používaním na podnikateľské a na súkromné účely. Každú žiadosť o predĺženie platnosti by mala dopĺňať správa zahŕňajúca preskúmanie uplatňovaného percentuálneho podielu, ktorá by sa mala Komisii zaslať spolu s danou žiadosťou do 31. marca 2015. Existujúce ustanovenia v oblasti návrhu Podobné odchýlky v súvislosti s právom na odpočet boli udelené iným členským štátom. V článku 176 smernice 2006/112/ES sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali 1. januára 1979. Preto existuje celá rada ustanovení „status quo“, ktorými sa obmedzuje právo na odpočet v súvislosti s osobnými motorovými vozidlami. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Neuplatňuje sa. Získavanie a využívanie expertízy Externá expertíza nebola potrebná. Posúdenie vplyvu Návrh rozhodnutia sa v prvom rade zameriava na zjednodušenie výberu DPH v súvislosti s osobnými motorovými vozidlami, ktoré sa čiastočne používajú na nepodnikateľské účely, a má preto potenciálny pozitívny vplyv. Zároveň sa tak čelí daňovým únikom z dôvodu nesprávneho vedenia záznamov. Vzhľadom na úzky rozsah pôsobnosti danej odchýlky a na jej dočasné uplatňovanie budú účinky v každom prípade obmedzené. 3. PRÁVNY ZÁKLAD NÁVRHU Zhrnutie navrhovaného opatrenia Povolenie Lotyšsku obmedziť právo na odpočet na 80 % DPH vzniknutej na nákladoch v spojitosti s firemnými osobnými motorovými vozidlami, ktoré sa nepoužívajú výlučne na podnikateľské účely. Keď sa dané právo na odpočet obmedzí, zdaniteľná osoba je oslobodená od povinnosti zúčtovávať DPH v prípade súkromného používania daného vozidla. Právny základ Článok 395 smernice o DPH. Zásada subsidiarity V súlade s článkom 395 smernice o DPH musí členský štát, ktorý chce zaviesť opatrenia odchyľujúce sa od uvedenej smernice, získať povolenie od Rady, ktoré má podobu rozhodnutia Rady. Návrh je teda v súlade so zásadou subsidiarity. Zásada proporcionality Návrh je v súlade so zásadou proporcionality z týchto dôvodov. Toto rozhodnutie sa týka povolenia udeľovaného členskému štátu na základe jeho vlastnej žiadosti a neukladá sa ním žiadna povinnosť. Vzhľadom na obmedzený rozsah pôsobnosti odchýlky je osobitné opatrenie úmerné sledovanému cieľu. Výber nástrojov Podľa článku 395 smernice o DPH je odchýlka od spoločných pravidiel o DPH možná iba na základe povolenia Rady konajúcej jednomyseľne na návrh Komisie. Okrem toho je rozhodnutie Rady najvhodnejším nástrojom, pretože môže byť určené jednotlivým členským štátom. 4. VPLYV NA ROZPOČET Návrh nemá žiadny vplyv na rozpočet Únie. 5. NEPOVINNÉ PRVKY Doložka o preskúmaní/revízii/ukončení platnosti Návrh obsahuje doložku o ukončení platnosti. 2013/0043 (NLE) Návrh ROZHODNUTIE RADY, ktorým sa Lotyšsku povoľuje zaviesť osobitné opatrenie odchyľujúce sa od článku 26 ods. 1 písm. a) a článkov 168 a 168a smernice Rady 2006/112/ES o spoločnom systéme dane z pridanej hodnoty RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty[1], a najmä na jej článok 395 ods. 1, so zreteľom na návrh Európskej komisie, keďže: (1) Listami, ktoré Komisia zaevidovala 17. júna 2011 a 27. augusta 2012, Lotyšsko požiadalo o povolenie odchýliť sa od ustanovení smernice 2006/112/ES, ktorými sa riadi právo na odpočet dane na vstupe v spojitosti s osobnými motorovými vozidlami. (2) Komisia o žiadosti Lotyšska informovala ostatné členské štáty listom z 26. novembra 2012. Listom z 30. novembra 2012 Komisia oznámila Lotyšsku, že má všetky informácie, ktoré považuje za potrebné na posúdenie žiadosti. (3) V článkoch 168 a 168a smernice 2006/112/ES sa stanovuje právo zdaniteľnej osoby na odpočet dane z pridanej hodnoty (DPH) účtovanej na tovar, ktorý jej bol dodaný, a služby, ktoré jej boli poskytnuté, v prípade použitia na účely jej zdaniteľných transakcií. V článku 26 ods. 1 písm. a) uvedenej smernice sa uvádza požiadavka účtovať DPH v prípade, keď sa majetok podniku využíva na nepodnikateľské účely. (4) Často je veľmi zložité presne určiť, kedy ide o používanie majetku podniku na iné než podnikateľské účely, a aj v prípadoch, keď je možné to určiť, je postup nezriedka náročný. Podľa požadovaného povolenia by sa výška DPH na výdavky oprávnené na odpočet v súvislosti s osobnými motorovými vozidlami, ktoré sa nepoužívajú výlučne na podnikateľské účely, mala, až na niekoľko výnimiek, stanoviť ako paušálna percentuálna sadzba. Na základe informácií, ktoré Lotyšsko predložilo, je opodstatnená 80 % sadzba. Aby sa zabránilo dvojitému zdaneniu, mala by sa zároveň pozastaviť povinnosť účtovať DPH z používania osobných motorových vozidiel na nepodnikateľské účely v prípade, že sa na ne vzťahuje obmedzenie povolené týmto rozhodnutím. Týmto zjednodušujúcim opatrením sa odstraňuje potreba viesť záznamy o používaní firemných vozidiel na súkromné účely a zároveň sa ním predchádza daňovým únikom z dôvodu nesprávneho vedenia záznamov. (5) Obmedzenie práva na odpočet na základe tohto povolenia by sa malo vzťahovať na DPH zaplatenú pri kúpe, leasingu, nadobudnutí v rámci Spoločenstva a dovoze konkrétnych osobných motorových vozidiel a zo súvisiacich nákladov vrátane nákupu pohonných hmôt. (6) Povolenie by sa malo uplatňovať len na osobné motorové vozidlá s maximálnou povolenou hmotnosťou nepresahujúcou 3 500 kg a najviac ôsmimi miestami okrem sedadla vodiča. Akékoľvek použitie osobných motorových vozidiel s maximálnou povolenou hmotnosťou nad 3 500 kg alebo viac ako ôsmimi miestami okrem sedadla vodiča na nepodnikateľské účely je zanedbateľné z dôvodu povahy týchto vozidiel alebo druhu podnikania, na aké sa využívajú. Mal by sa poskytnúť aj podrobný zoznam konkrétnych osobných motorových vozidiel, na ktoré sa dané povolenie nevzťahuje na základe ich osobitného použitia. (7) Komisia prijala 29. októbra 2004 návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty[2]. Smernicu 77/388/ES medzitým nahradila smernica 2006/112/ES. Súčasťou uvedeného návrhu je zosúladenie kategórií výdavkov, v prípade ktorých sa môžu uplatňovať vylúčenia z práva na odpočet. Podľa uvedeného návrhu sa vylúčenia z práva na odpočet môžu uplatňovať na cestné motorové vozidlá. Je preto vhodné obmedziť obdobie uplatňovania tohto rozhodnutia do nadobudnutia účinnosti príslušnej smernice. Je však potrebné stanoviť konkrétny dátum uplynutia platnosti povolenia v prípade, že príslušná smernica nenadobudne účinnosť do daného dátumu, keďže je potrebné preskúmať povolenie a celkový percentuálny pomer rozdelenia medzi využívaním na podnikateľské účely a využívaním na súkromné účely. (8) V prípade, že Lotyšsko by zvažovalo potrebu predĺžiť platnosť povolenia na obdobie po roku 2015, malo by Komisii najneskôr do 30. marca 2015 predložiť správu zahŕňajúcu preskúmanie uplatňovaného percentuálneho podielu spolu so žiadosťou o predĺženie platnosti. (9) Odchýlka bude mať len zanedbateľný účinok na celkovú výšku príjmov z dane vybranej na stupni konečnej spotreby a nebude mať žiadny nepriaznivý vplyv na vlastné zdroje Únie pochádzajúce z DPH, PRIJALA TOTO ROZHODNUTIE: Článok 1 Lotyšsku sa týmto povoľuje, odchylne od článkov 168 a 168a smernice 2006/112/ES, obmedziť na 80 % právo na odpočet dane z pridanej hodnoty (DPH) z výdavkov na osobné motorové vozidlá, ktoré sa nepoužívajú výlučne na podnikateľské účely. Článok 2 Odchylne od článku 26 ods. 1 písm. a) smernice 2006/112/ES Lotyšsko nepovažuje používanie osobných motorových vozidiel, ktoré sú majetkom podniku zdaniteľnej osoby, na súkromné účely za poskytovanie služieb za protihodnotu v prípade, že dané vozidlo podlieha obmedzeniu práva na odpočet podľa článku 1 tohto rozhodnutia. Článok 3 K výdavkom uvedeným v článku 1 patria nákup, leasing, nadobudnutie v rámci Spoločenstva a dovoz takýchto vozidiel, ako aj výdavky spojené s údržbou, opravou a pohonnými látkami. Článok 4 Články 1 a 2 sa uplatňujú len na osobné motorové vozidlá s maximálnou povolenou hmotnosťou najviac 3 500 kg a najviac ôsmimi miestami okrem sedadla vodiča. Článok 5 Články 1 a 2 sa neuplatňujú na tieto kategórie osobných motorových vozidiel: a) vozidlá zakúpené na účely opätovného predaja, prenájmu alebo leasingu; b) vozidlá používané na spoplatnenú prepravu cestujúcich vrátane taxislužieb, c) vozidlá používané na prepravu tovaru, d) vozidlá používané na cvičné jazdy v autoškole, e) vozidlá používané na poskytovanie bezpečnostných služieb, f) vozidlá používané ako pohotovostné vozidlá, g) vozidlá používané ako predvádzacie modely pri predaji vozidiel. Článok 6 Žiadosť o predĺženie platnosti povolenia stanoveného v tomto rozhodnutí sa Komisii predloží do 30. marca 2015. Ku každej žiadosti o predĺženie platnosti daného povolenia sa priloží správa zahŕňajúca preskúmanie percentuálneho podielu určeného v článku 1. Článok 7 Platnosť tohto rozhodnutia uplynie dátumom nadobudnutia účinnosti pravidiel Únie o určení výdavkov v súvislosti s cestnými motorovými vozidlami, ktoré nie sú oprávnené na úplný odpočet DPH, alebo 31. decembra 2015, podľa toho, čo nastane skôr. Článok 8 Toto rozhodnutie je určené Lotyšskej republike. V Bruseli Za Komisiu predseda [1] Ú. v. EÚ L 347, 11.12.2006, s. 1. [2] KOM(2004) 728 v konečnom znení.